
Riigihanke “Narva lossipargi haljastus- ja heakorrastustööd” (viitenumber 137452) avatud hankemenetluse tulemuste kinnitamine

1. Asjaolud ja menetluse käik

Narva Linnavalitsuse 24.09.2012 korraldusega nr 911-k „Riigihanke “Narva lossipargi haljastus- ja heakorrastustööd” avatud hankemenetluse korraldamine“ kinnitati riigihanke hankedokumendid, tehti Narva Muuseumile ülesandeks algatada avatud hankemenetlus ning volitati Narva Muuseumi direktorit sõlmima edukaks tunnistatud pakkumuse esitanud pakkujaga ehitustööde hankeleping. Riiklikus riigihangete registris on 27.09.2012 Narva Muuseumi poolt avaldatud hanketeade nr 137452 “Narva lossipargi haljastus- ja heakorrastustööd”. Pakkumuste esitamise tähtpäevaks 26.10.2012 kell 12.00 laekus järgmine pakkumus:

	Jrk.
	Pakkuja
	Maksumus (käibemaksuga)

	1. 
	Lemminkäinen Eesti AS   (reg 10114029)
	827 095,19 eurot


Tähtaegselt laekunud avamisjälgedeta pakkumus esitati ja pakkumus avati 26. oktoobril 2012.a kl 14.00. Pakkuja kvalifitseerimine ja pakkumuse vastavaks tunnistamine toimus 12. novembril 2012.a. Narva Linnavalitsuse riigihankekomisjoni koosolekul (komisjoni protokollid lisatud). Narva Linnavalitsuse 29.12.2005 korraldusega nr 1400-k moodustatud riigihanke konkursikomisjon avas ning kontrollis pakkumuse esitanud pakkujal riigihangete seaduses sätestatud hankemenetlusest kõrvaldamise aluste puudumist, samuti kooskõlas hanketeates ja hankedokumentides sätestatud kvalifitseerimise tingimustega pakkuja  kvalifikatsiooni ning kvalifitseeritud pakkuja poolt esitatud pakkumuse vastavust hankedokumentides nõutule. 

Lemminkäinen Eesti AS pakkumuse kontrollimisel avastati ilmne arvutusviga Pakkumuse detailses maksumustabelis summas 15,41 € koos käibemaksuga, mille kohta saadeti Pakkujale teatis 02.11.2012. Pakkuja vastas vastavalt Riigihangete seadusele 2 tööpäeva jooksul, s.o. 06.11.2012 ning aktsepteeris Hankija poolt parandatud arvutusviga põhjendades seda komakohtade arvutusveaga. Eelnimetatu tõttu väheneb maksumus 15,41 € võrra koos käibemaksuga. Seega Lemminkäinen Eesti AS pakkumuse maksumus pärast arvutusvea parandamist on 689 233, 15 € ilma käibemaksuta ning 827 079,78 € koos käibemaksuga. 

Hinnates kvalifitseeritud pakkuja poolt esitatud vastavaks tunnistatud pakkumust selgus, et pakkumuse maksumus ületab riigihanke eeldatavat maksumust. 13. detsembril 2012 langetas Narva Linnavolikogu otsuse nr 158, millega muutis Narva Linnavolikogu 25.11.2010 otsuse nr 170 "Projekti "Unikaalse Eesti ja Vene kindluste ansambli kui ühtse turismitoote arendamine: Juurdepääsu parendamine. EstRusFortTour - 2. etapp" ning kinnitas omafinantseeringuks aastatel 2011-2014 kokku kuni 207 052 eurot. Antud otsus võimaldab tunnistada pakkumuse edukaks.

Pakkumuse edukaks tunnistamine toimus 14. detsembril kl 14.00 (komisjoni protokoll lisatud). 

2. Õiguslikud alused

2.1. Narva Linnavalitsuse 08.03.2006. a määruse nr 298 "Riigihangete läbiviimise reglement" § 10 p-de 1-3 alusel riigihanke konkursikomisjon kvalifitseerib pakkujad, võrdleb ja hindab pakkumusi ning teeb otsuse eduka pakkumuse kohta. Reglemendi § 16 p-st 1 tulenevalt esitab riigihanke eest vastutav isik, pärast otsuse vastuvõtmist komisjoni poolt, konkursi tulemused Narva Linnavalitsusele võitja kinnitamiseks.

3. Otsus

3.1. Kvalifitseerida pakkuja Lemminkäinen Eesti AS (reg 10114029), kuna tema omab nõutavat kvalifikatsiooni, kogemusi ning tema majanduslik seisund vastab hankedokumentides esitatud tingimustele;

3.2. Tunnistada kvalifitseeritud pakkuja Lemminkäinen Eesti AS (reg 10114029) poolt esitatud pakkumuse hanketeates ja hankedokumentides sätestatud tingimustele sisuliselt vastavaks;

3.3. Tunnistada võitjaks Lemminkäinen Eesti AS (reg 10114029) pakkumuse maksumusega 827 079,78 € koos käibemaksuga. 

4. Rakendussätted

4.1. Korraldus jõustub seaduses sätestatud korras.

4.2. Riigihanke eest vastutaval isikul teavitada käesolevast otsusest pakkuja ja esitada riiklikule riigihangete registrile hanke aruande ja deklaratsiooni.

4.3. Pakkuja võib vaidlustada hankija otsuse riigihangete seaduses sätestatud korras, esitades seitsme tööpäeva jooksul arvates päevast, mil vaidlustaja sai teada või pidi teada saama oma  õiguste rikkumisest või huvide kahjustamisest, Rahandusministeeriumi juures asuvale riigihangete vaidlustuskomisjonile sellekohase vaidlustuse.

